  Руслан Нуриахметов Анжелика Тихонова корреспондент Удмуртиысь тазалыкез утёнъя министерстволэн коронавирусэн черламъёслы колл-центрез огдырлы уен-нуналэн ужан режиме выжиз. Со сярысь удысэтлэн пресс-службаез ивортӥз. Операторъёслы нуналлы быдэ 1 сюрс 300-лэсь трос жингыръясьёс луо. Тросэз ӝытазе – 17 час бере. Соин ик министерствоын уен-нуналэн ужан режиме выжыны кариськизы. «Ӵемысь жингыртӥсьёс ПЦР-тестъёссылэн результатъёссы сярысь, доразы эмчиез ӧтён сярысь юанъёс сётъяло, озьы ик кытын вакцинация но ревакцинация ортчыны луэ тунсыкъясько. Со сяна, ми амбулаторно эмъяськисьёслэсь тазалыксэс чакласьком. Операторъёс соослы жингыръяло, кыӵе асьсэды шӧдо тодо но тодметъёсты поликлиникае сёто» Нина Барабанщикова, паласькись висёнъёсъя эмчи, колл-центрысь оператор Туннэ нуналлы колл-центрын эм удыслы дышетскем 44 ӧнерчиос но 20 эмчи-волонтёръёс ужало. Тазалыкез утёнъя министерстволэн колл-центреныз 8-800-100-24-47 номеръя герӟаськыны луэ. Жингыртыса сяна, колл-центре «Инстаграм» мерлыко вотэс пыр яке ‎8-952-408-57-79 номеръя WhatsApp мессенджер пыр гожтыны луэ. Тодэ вайытом, берло нуналскын Удмуртиын коронавирусэн 188 черламъёсты эмъяськонниосы понӥзы.  Тегъёс: Ижкар коронавирус Удмуртия Тазалык  